जब मीना कुमारी को खाने पड़े थे हीरो के 31 असल थप्पड़
Bollywood Actor Annu Kapoor Special Column - Kuchh Dil Ne Kaha; ‘मी टू’ आंदोलन दरअसल टराना बुर्क नाम की एक महिला द्वारा इस सदी की शुरुआत में शुरू किया गया था। परंतु यह आंदोलन विश्वव्यापी तब बना
कहानी है मीना कुमारी और उनके साथ हुई यौन शोषण-उत्पीड़न की, जिसे आज हम ‘मी टू’ आंदोलन के नाम से ज्यादा अच्छी तरह से समझ सकते हैं।
‘मी टू’ आंदोलन दरअसल टराना बुर्क नाम की एक महिला द्वारा इस सदी की शुरुआत में शुरू किया गया था। परंतु यह आंदोलन विश्वव्यापी तब बना, जब एक अमेरिकी अभिनेत्री अलिसा मिलानो ने बहुत बड़े निर्माता व हॉलीवुड के शक्तिशाली हार्वी वायंशटाइन पर खुले आम यौन शोषण का आरोप लगा दिया।
हार्वी वैसे भी लड़कियों का बहुत यौन शोषण कर चुका था, लेकिन हॉलीवुड में उसके प्रभाव के कारण किसी की हिम्मत नहीं होती थी कि कोई उसके ख़िलाफ़ कोई आरोप लगाए। परंतु 100 फीसदी लोग अपनी एक्सपायरी डेट के साथ आते हैं और ये तारीख़ सिर्फ़ इस दुनिया से हमारे एग्जिट के रूप में ही नहीं होती है, परंतु इसमें हमारे अच्छे-बुरे कर्म भी शामिल हो जाते हैं, जिनका नतीजा हम सबको किसी ना किसी रूप में भुगतना पड़ता है।
तो हार्वी इस बार बच ना सका, क्योंकि मीडिया ने इस आंदोलन को पकड़कर उछाल दिया। बस फिर क्या था। यह पूरी दुनिया में फैल गया, क्योंकि मीडिया कहीं का भी हो, वो हमारे समाज का बायप्रोडक्ट है, जिसे विषय वस्तु या आप चाहें तो मसाला कह ले, चाहिए होता है। मीडिया को मालूम है कि हिंसा व सेक्स बिकते हैं और आम दर्शकों में इनका ज़बरदस्त आकर्षण होता है, सो भारतीय मीडिया ने भी इसे तुरंत अपना लिया।
तनुश्री दत्ता ने नाना पाटेकर पर ‘मीट टू’ लगा डाला (ऐसा लगता था, मानो ‘मीट टू’ क़ानून की कोई दंड संहिता या धारा बन गई हो)। बड़े-बड़े पाक-साफ़ दिखने वाले इसकी चपेट में आ गए। ‘संस्कारी बाबूजी’ आलोक नाथ पर विनता नंदा ने ‘मीट टू’ जड़ डाला (वैसे बता दूं कि ये विनता नंदा आलोक नाथ की पत्नी आशु की सबसे प्रिय सखी थीं)। सपना भवनानी ने तो महानायक को चपेटे में ले लिया। सबकी चूलें बुरी तरह हिल गईं।
‘मीट टू’ की इस बहती धारा में कुछ सही में कूद पड़े तो कुछ आदरणीय महिलाओं ने भी इसमें अपने हाथ धो डाले। वो कहावत है ना कि बदनाम हुए तो क्या, नाम तो होगा। सुना है जो समृद्ध थे, मालदार थे, उन्होंने गुपचुप सेटिंग करके बचने की कोशिश भी कर डाली। समय के साथ-साथ जैसे-जैसे मीडिया को नए मसाले मिलते गए, वैसे-वैसे ‘मीट टू’ का तड़का भी लुप्त होता गया।
तो देवियो और सज्जनो, ये ज़िक्र तो इस शताब्दी का था, परंतु कथा सुनानी है मीना कुमारी की, जो यौन उत्पीड़न के अपमान को सहन करती रहीं, लेकिन होंठ ख़ामोश रहे।
50 के दशक के अंत तक मीना कुमारी बहुत नामी-गिरामी अदाकारा के तौर पर मशहूर हो चुकी थीं। उन्होंने एक बड़े निर्माता-निर्देशक की फ़िल्म साइन की। इस बहुत बड़े निर्माता-निर्देशक का फ़िल्म जगत में बड़ा दबदबा था। शूटिंग के पहले दिन ही उन्होंने मीना कुमारी के मेकअप रूम में लंच के लिए बड़ी-सी टेबल लगवा दी और सूचना दे दी कि वो मीना के साथ पहले दिन का लंच अकेले करेंगे, ताकि खाने के साथ फ़िल्म के सिलसिले में कुछ बातचीत भी हो सके।
लंच के दौरान यह व्यक्ति निर्लज्ज होकर टेबल के नीचे मीना कुमारी के पैर पर अपना पैर दबाकर बैठ गया और मीना का हाथ भी पकड़कर चूमने लगा। मीना कुमारी के लिए ये धृष्टता, ये बदतमीज़ी नाक़ाबिले बर्दाश्त थी। सो उन्होंने ज़ोर से शोर मचा दिया।
बाहर खड़े लोग चौंक उठे और फिर मीना कुमारी ने सबके सामने उस निर्माता-निर्देशक को आड़े हाथों लेकर उसकी धुलाई कर डाली। मीना कुमारी इस तरह उसे अपमानित करेंगी, यह बात उसकी सोच के परे थी। वो मक्कार मौक़े की नज़ाकत देखकर ख़ामोश रहा, लेकिन उसने सबके सामने ऐसे दर्शाया जैसे कि ये घटना फ़िल्म के किसी दृश्य की रूपरेखा या रिहर्सल हो।
वह बहुत बड़ा और प्रभावी निर्माता-निर्देशक था, पैसे वाला था। लिहाजा, पूरी यूनिट के पास उसकी दर्शाई गई प्लानिंग को सच समझने के अलावा कोई चारा भी नहीं था। लेकिन अंदर ही अंदर वो प्रतिशोध की ज्वाला से सुलग रहा था।
उसे बदला लेना था, लेकिन कैसे ले, इसी उधेड़बुन में उसने पहले दिन की शूटिंग पूरी की। पर यूनिट के अपने ख़ास लोगों द्वारा सबको ये हिदायतनुमा धमकी भी दे दी गई कि जिसने भी इस घटना का ज़िक्र किसी से भी किया, उसके लिए इस फ़िल्म इंडस्ट्री में रहना मुश्किल हो जाएगा। उस ज़माने का मीडिया भी उतना सशक्त नहीं था। सो बात रफ़ा-दफ़ा हो गई।
हालांकि वो निर्देशक प्रतिशोध की ज्वाला में जल रहा था। उसे मीना से बदला लेना था, सो उसने एक षड्यंत्र रच डाला। फ़िल्म के लेखक से एक अलग से सीन लिखवाया, जो पहले फ़िल्म की कहानी में नहीं था। हालात ऐसे बनाए गए कि हीरोइन मीना कुमारी को फ़िल्म का हीरो एक थप्पड़ मारता है। इस सीन की शूटिंग कुछ दिनों के बाद रखी गई और वैसे भी अपने यहां लोगों की याददाश्त थोड़ी कमजोर होती है। सो वक्त के साथ मीना के साथ की घटना को यूनिट वाले भूल गए।
तो लीजिए साहब, वह दिन आ पहुंचा, जिस दिन ये विशेष सीन शूट होना था। हीरो को साफ़ निर्देश थे कि सीन सच्चा-मुच्चा लगना चाहिए। सो कैमरा जिस एंगल पर रखा गया, उस एंगल पर सचमुच अगर थप्पड़ नहीं मारा जाता तो नकलीपन 100 फीसदी पकड़ लिया जाता।
तो पहले शॉट में हीरो ने कसकर मीना कुमारी के गाल पर एक थप्पड़ जड़ दिया। बेचारी स्त्री इस बलशाली का हाथ पड़ने पर कांप उठी, लेकिन निर्देशक को इस थप्पड़ के शॉट में मज़ा नहीं आया। सो दोबारा शॉट, दूसरी बार कसके थप्पड़।
मीना के गाल खून की तरह लाल हो गए, लेकिन निर्देशक साहेब शॉट से ‘सैटिस्फाइड’ नहीं थे, मज़ा नहीं आ रहा था और इस तरह देखते-देखते मीना कुमारी को थप्पड़ खाने के कुल 31 टेक करने पड़े (31 बार थप्पड़ खाने पड़े)। तब जाकर निर्देशक का विकृत, वीभत्स, रुग्ण चित्त शांत हुआ। मीना कुमारी भागीं अपने रूम की तरफ़ और दरवाज़ा बंद करके घंटों रोती रहीं।
सब समझ रहे थे इस षड्यंत्र को, लेकिन कायरता अपनी चरम सीमा पर थी। अधिकांश फ़िल्मी हीरो के असली जीवन में पुरुषत्व का अंश ज़्यादा नहीं होता, ये याद रखना। अपवाद हमेशा होंगे और होते रहेंगे।
यूं तो मुझे उस निर्माता-निर्देशक का नाम और डिटेल्स मालूम हैं, लेकिन आज इस दुनिया में ना तो वो ज़िंदा है और ना ही मीना कुमारी। कहानी सच्ची है। बलराज साहनी ने अपनी आत्मकथा के अंत में विस्तार से इस त्रासदी का वर्णन किया है। ये बात अभिनेता अनवर हुसैन ने बलराज साहनी को सुनाई थी, जो इस त्रासदी के गवाह थे।
यौन उत्पीड़न के बाद चुप रह जाने वालीं मीना कुमारी अकेली नहीं हैं। दिल पर हाथ रखकर बोले तो रेखा से पूछना, पूनम ढील्लों से पूछना, माधुरी दीक्षित से पूछना, डिम्पल से पूछना कि किस तरह मौक़ा हाथ आने पर तथाकथित हीरोज ने या कुछ फ़िल्मी मर्दों ने रोमांटिक सीन करने के बहाने कैसे स्त्री के शरीर को कुचला, मसला और दूषित किया और ये सिर्फ़ भारत की बात नहीं है।
ये रोग सारे संसार में व्याप्त है। स्त्री हर युग में, हर काल में अपमानित की गई है और जब कभी उसका समय आता है तो उसका प्रतिशोध वाजिब भी लगता है।
आज की हर बच्ची भविष्य की संभावित माता है और माता केवल पूजनीय है। हमारी संस्कृति में ऐसा भी कहा गया है, सो जो शुभ है पावन है पुनीत है उसका पालन करके ही हम अपनी सभ्यता, संस्कृति और देश को नभ की ऊंचाई तक पहुंचा सकेंगे!
इसी आशा व विश्वास के साथ आज्ञा लेता हूं।
जय हिंद! वंदे मातरम!